REGOLAMENT TAL-KUMMISSJONI (KE) Nru 1820/2004
ta’ l-20 ta' Ottubru 2004
li jemenda r-Regolament (KE) Nru 2208/2002 li jistabbilixxi r-regoli dettaljati għall-applikazzjoni tar-Regolament tal-Kunsill (KE) Nru 814/2000 dwar miżuri ta’ informazzjoni inkonnessjoni mal-politika agrikola komuni
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 814/2000 tas-17 ta’ April 2000 dwar il-miżuri ta’ informazzjoni fil-qasam tal-politika agrikola komuni (1), u b’mod partikulari l-Artikolu 9 ta’ dan,
Billi:
(1)
Ir-Regolament tal-Kummissjoni (KE) Nru 2208/2002 (2) jipprevedi s-sejħa għal preżentazzjoni ta’ proposti bil-għan li tkun assigurata l-usa’ pubbliċità għall-possibbiltajiet ta’ sussidju offruti mir-Regolament (KE) Nru 814/2000 u l-għażla tal-aħjar miżuri. Din is-sejħa għandha tiġi ppubblikata sal-31 ta' Lulju ta' kull sena. Għal raġunijiet ta’ tmexxija amministrattiva tajba, marbuta, b’mod partikulari, mal-estensjoni għaċ-ċittadini tal-Istati Membri ġodda favur is-sistema prevista fir-Regolament (KE) Nru 814/2000, hemm lok li din id-data tkun ipposponuta għal tliet xhur.
(2)
Meħtieġ bħala konsegwenza li jkun emendat ir-Regolament (KE) Nru 2208/2002.
(3)
Il-miżuri previsti f’dan ir-Regolament huma konformi mal-parir tal-Kumitat tal-FEOGA,
ADOTTAT DAN IR-REGOLAMENT:
Artikolu 1
Fl-Artikolu 3 tar-Regolament (KE) Nru 2208/2002, id-data tal-31 ta’ Lulju nbidlet bid-data tal-31 ta’ Ottubru.
Artikolu 2
Dan ir-Regolament jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali ta' l-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, 20 ta' Ottubru 2004.